**בוגרי חינוך חרדי בשירות צבאי שלא דרך מסגרות חרדיות**

**מאת: ד"ר נרי הורביץ**

**מכון אגורא**

**מרץ 2019**

**רקע כללי**:

התופעה של חיילים בוגרי החינוך החרדי, ביחידות כלל צה"ליות, אשר אינם יכולים לקבל מענה במסגרת טיפול מנהלת חרדים מקיפה כ-3000 חיילים משרתים בצה"ל בכל השנתונים. האתגר מולו ניצבים משרתים אלו דומה לקשיים מולם ניצב החייל החרדי אולם מתווספים עליהם מאפיינים ייחודיים. מאפיינים אלו כרוכים בהעדר תמיכה קהילתית, ניתוק מן המשפחה, פערים תרבותיים, קשיים פסיכולוגיים, העדר משאבים, ציוני מיון נמוכים וקושי במיצוי זכויות. כתוצאה ממצב זה נפגע השירות ומיצוי הפוטנציאל של החייל בוגר החינוך החרדי. בהיבט הכלל צה"לי של בניין הכוח אין מיצוי של הגיוס הפוטנציאלי בקרב הבנים ועוד פחות בקרב בנות.

הקשיים בשירות של חיילים בוגרי החינוך החרדי עלו על סדר היום של אכ"א בקיץ 2013 ואף חובר מסמך בחתימתו של רח"ט תומכ"א. המסמך התייחס אל הקשיים הייחודיים של מתגייסים יוצאי החינוך החרדי אשר הוגדרו "יוצאים בשאלה" ונגע בסוגיות ת"ש ופרט, נהלי מיון, שיבוץ ,יציאה לפיקוד כמו גם לצורך להבנות דגם מתאים של השלמת פערי השכלה ומימוש פרק המשימה. המדיניות המוצעת במסמך יושמה באופן חלקי בהקשר ארגוני שהשתנה ומאוחר יותר התפוגגה. ההתפוגגות נבעה בין השאר מן המתח המוסדי הבנוי פנימה בין הניהול של גיוס חרדים, תוך שמירה על זהותם, לבין טיפול באוכלוסייה אשר אינה חפצה להשתייך באותו אופן לציבור החרדי. מעבר להיבטים התועלתניים במדיניות כוללת ביחס לקבוצה זו יש מן הצדק בהשוואת התנאים למשרתים ביחידות החרדיות בתוקף החוק כמו גם נוכח ספירתם כחרדים לצורך עמידה ביעדי הגיוס.

**הגדרת הבעיה:**

העדר קטגוריה (קבוצת גיוס קב"ג), של בוגרי החינוך החרדי ביחידות כלל צה"ליות שאינם חלק מן החברה החרדית. בהעדר מדיניות ומבנה ארגוני מותאם לניהול קבוצת גיוס זו נפגע הפרט המשרת ופוטנציאל הגיוס החרדי בצה"ל אינו מגיע לכדי מיצוי.

**המדיניות המוצעת:**

קביעת מדיניות כוללת באכ"א המבוססת על קביעת קטגוריה שלישותית של בוגרי החינוך החרדי המשרתים ביחידות כלל צה"ליות ואינם חלק מן החברה החרדית. המדיניות תהיה מכוונת להעניק רשת בטחון למשרת מקבוצה זו ולהביא למימוש פוטנציאל השירות מבחינת הפרט והמערכת.

מימוש הצרכים של קבוצת הגיוס יכסה את ארבעת שלבי השירות החל בגיוס, דרך השיבוץ, השירות ביחידות, השלמת פערי השכלה ושחרור. המדיניות תתייחס לצרכים של בנים ולתחום המוזנח של שירות בנות בוגרות החינוך החרדי.

מסמך המדיניות כפקודה לשילוב קבוצת הגיוס ילווה במהלך ארגוני של מינוי אחראי לטיפול ושילוב האוכלוסייה במסגרות השונות בצה"ל ומימוש המדיניות הכוללת. הממונה יהיה כפוף לרח"ט תומכ"א מתוך הבנה כי יש לרכז ולתאם את המענים ביחידות הרבות בהן משרתת האוכלוסייה ועל מנת להבטיח את הרציפות בטיפול ברמה של מדיניות אכ"א. מהלך זה ייעשה במתכונת הדומה לאוכלוסיות ייחודיות בצבא ובתוכן יוצאי אתיופיה, חיילים דרוזים, בנות דתיות, מגויסי חו"ל וכמובן חרדים המטופלים על ידי מנהלת חרדים.

מדיניות מותאמת והקמת פונקציה ארגונית יביאו לשירות אפקטיבי יותר של קבוצת אוכלוסייה בצורה המשרתת את יעדי צה"ל והממשלה לגיוס בוגרי החינוך החרדי בתחומי השיבוץ המיטבי והשלמה ההשכלה לקראת ההשתלבות בשוק העבודה בתום השירות.

שירות חרדים, מראשיתו, סימן שילוב עדין בין יעדים של בנין הכוח לבין מטרות הנוגעות להשתלבות בשוק העבודה ובמערכות הציבוריות. המדיניות כלפי קבוצה זו נוכח הפוטנציאל לגיוס והצרכים המיוחדים מסמן הכרח להדגיש את התפקיד של השירות בהכנה לשוק העבודה ואת מתן ההזדמנויות להשלמת פערי השכלה. לפיכך, המדיניות המוצעת כוללת מהלכים במעטפת של רכישת מקצוע והשכלה בדמות מלגות ומענקים כמו גם בהפניה ואבחון לקראת השלמת השכלה ומסלולי לימודים. כך, יהיה הממונה על קבוצה זו בחתומכ"א אחראי על ייזום תכניות ושיתוף פעולה עם מערכות אזרחיות וממשלתיות בתחומים אלו.

**צעדים הבאים:**

1. הקמת צוות והקצאת תקציב ראשוני ייעודי למהלך הארגוני וחיבור מדיניות כוללת.
2. הקמת היחידה של הממונה והכנת תקציב לפי מפתח מותאם מתקציב גיוס יוצאי חינוך חרדי 150(מלש"ח בשנת תקציב).
3. כתיבת תכנית חומש, מיפוי האוכלוסייה, פיתוח דפוסי עבודה עם החיילים ביחידות, תיאום מול יחידות מקבילות בצה"ל, עבודה עם משרדי ממשלה לגיוס ומיצוי זכויות וייזום שותפויות עם החברה האזרחית.

**נספח 1 – תקציב:**

|  |  |  |
| --- | --- | --- |
| **הוצאה פר 100 חיילים - שנתי** | **סכום** | **מקור תקציבי** |
| מדור (סרן + 3 חיילים) | 200,000 | תקציב קיים במנהלת חרדים |
| הכשרות | 1,000,000 | משרד החינוך\ זרוע העבודה |
| כנסי משתחררים | 50,000 | תקציב קיים במנהלת חרדים |
| ייעוץ תעסוקתי | 100,000 | תקציב קיים במנהלת חרדים |
| ליווי, השמה והכוון | 140,000 | זרוע העבודה – מרכזי כיוון |
| מכינה | 1,200,000 | תקציב קיים משהב"ט (חיימ"ש) – משרד החינוך |
| מלגת קיום\ שיפוי בפקדון לעידוד לימודים (2000 בחודש לבין 10 ל20 חודשים) | 2,000,000 – 4,000,000 | תקציב קיים משהב"ט (חיימ"ש) – משרד החינוך |
| **סה"כ** | **4,690,000 – 6,690,000** | |